Rieber & Søn

Rieber & Søn ASA (OSE: RIE) er et norsk investeringsselskap med hovedkontor i Bergen. Selskapet har bakgrunn som  norsk industrikonsern og allmennaksjeselskap som omfattet flere virksomheter innen næringsmiddelindustrien i Norge og i Europa. Rieber & Søn markedsførte, produserte og solgte en rekke kjente merkevarer i dagligvarebutikker i Norden og Sentral- og Øst-Europa, som Toro. Rieber & Søns hovedkontor lå på Nøstet i Bergen. Siste konsernsjef var Frank Mohn. I august 2012 ble Rieber & Søn kjøpt av Orkla ASA, og senere slått sammen med Stabburet til det nye selskapet Orkla Foods Norge. Familien Rieber videreførte fra 2015 konsernnavnet Rieber & Søn som investeringsselskap. 

 Historikk 

 Grunnleggeren 
Tyskfødte Paul Gottlieb Rieber (1809–1898) var en av passasjerene ombord i det nederlandske emigrantskipet «de Zee Ploeg», som forliste utenfor norskekysten i 1817.  De skibbrudne fikk etter hvert komme i land i Bergen, hvor Paul Gottlieb Rieber vokste opp. Han reiste til Tyskland for å lære industriell produksjon av eddik, og da han kom tilbake til Bergen grunnla han Rieber & Søn i 1839, som en handelsbedrift og eddikfabrikk i Bergen.
 Etter 1945 
Fritz Carl Rieber hadde overtatt som eier. Rieber fortsatte å selge eddik, men ellers hadde Rieber mer tro på salg av vaskemidler enn næringsmidler. I januar 1946 lanserte imidlertid Rieber buljongterninger og poser med pulver til brun saus under merkenavnet Toro. Dette ble populært og Toro ble en av Norges største leverandører av suppeposer og andre tørrvarer. De utvidet med Klar kjøttsuppe i 1958, og Grønnsakssuppe i 1959, men det var først med lanseringen av Bergens fiskesuppe i 1964 at salget virkelig tok av og Rieber bestemte seg for å satse på næringsmidler og la vaskemidlene ligge.   

Etter andre verdenskrig utvidet konsernet med oppkjøp innen flere industriområder, og i 1987 ble selskapet slått sammen med byggevarefirmaet Jacob Neumann og Nodest Industrier. Etter fusjonen ble Rieber & Søn notert på Oslo Børs.

I forbindelse med selskapets 150-årsjubileum i 1989 ga Rieber & Søn  rhododendroner og skulpturen Vårfornemmelser av Fritz Røed som en gave til Bergen by. Skulpturen er plassert ved Fjellveien.

I 1992 overtok konsernet Vitana i Tsjekkoslovakia og begynte dermed engasjementet i Sentral- og Øst-Europa. I 2000 forlot Rieber og Søn konglomeratmodellen for sin næringsvirksomhet, en prosess ledet av Asbjørn Reinkind, og satset deretter utelukkende på næringsmidler. I en stor dagligvarebutikk i Norge kunne man på begynnelsen av 2000-tallet finne over 500 ulike produkter fra Rieber & Søn. Blant de mer kjente merkene var Toro (supper og sauser), Denja (salater, pålegg, majones), Mr. Lee (nudler og woksauser), Ming og Geisha (ris), Heistad (sukkerfritt syltetøy), Vossafår (spekemat) og Vestlandslefsa. Selskapet markedsførte også krydderprodukter under merkenavnet Black Boy, men endret navnet på disse produktene til Toro Krydderier.

Konsernet hadde produksjonsvirksomheter i syv land og rundt 3000 ansatte, 65 % utenfor Norge. Det var ellers representert gjennom salgs- og markedskontorer i ytterligere seks land.

Den 20. august 2012 ble det offentliggjort at Orkla ASA kjøpte Rieber & Søn fra familien Rieber. Kjøpet ble godkjent av Europakommisjonen i mars 2013. I 2013 ble selskapene Rieber & Søn, Stabburet, KiMs Norge og Sætre slettet av Orkla, og selskapene og merkenavnene flyttet over i Orkla Foods Norge. Rieber & Søn ASA ble strøket fra Oslo Børs 30. mai 2013. I 2015 startet Rieberfamilien investeringsselskapet Rieber & Søn.

 Se også 
 Black Boy krydder fra Rieber & Søn

 Referanser 

 Eksterne lenker 
 Rieber & Søns nettsider

Kategori:Norske næringsmiddelprodusenter
Kategori:1839 i Norge
Kategori:Selskaper etablert i 1839
Kategori:Selskaper opphørt i 2013
Kategori:Orkla ASA
Kategori:Selskaper som har vært notert på Oslo Børs